Verhoor van boervrou se vermeende moordenaar later hervatPoenkie Bisset is in Desember verlede jaar vermoor. (Foto: Verskaf) Die verhoor van Tshidiso Andries Matsoele, die man wat daarvan beskuldig word dat hy ŉ Vrystaatse boervrou op die Korhaanfontein-plaas in die Smithfield-distrik vermoor het, sal in Februarie volgende jaar in die hooggeregshof in Bloemfontein hervat word. Matsoele staan tereg op aanklag van moord ná die dood van Poenkie Bisset (73), asook op aanklag van roof met verswarende omstandighede. Bisset is in Desember verlede jaar vermoor. Haar man, Arthur, het haar liggaam langs haar motor aangetref. Sy het ŉ meswond aan haar nek gehad en was reeds dood. Die 43-jarige Matsoele is dieselfde dag in hegtenis geneem. Brig. Motantsi Makhele, Vrystaatse polisiewoordvoerder, sê die saak teen Matsoele sal op 28 Februarie hervat word, wanneer die ondersoekbeampte en ŉ forensiese spesialis na verwagting sal getuig. Matsoele bly intussen in aanhouding. Arthur en Poenkie Bissett (Foto: Facebook)